Συνομοσπονδία Τοπικών Ομοσπονδιών Κύπρου

Η Συνομοσπονδία Τοπικών Ομοσπονδιών Κύπρου (ΣΤΟΚ) είναι η αρμόδια αρχή για το αγροτικό ποδόσφαιρο στην Κύπρο. Ιδρύθηκε το 1977 και μέλη της αποτελούν 11 τοπικές ομοσπονδίες και τα σωματεία αυτών.

 Αρμοδιότητες 
Η ΣΤΟΚ είναι η αρμόδια αρχή για το αγροτικό ποδόσφαιρο στην Κύπρο. Ως ομοσπονδία διοργανώνει:
 την Επίλεκτη κατηγορία ΣΤΟΚ
 το πρωτάθλημα ένταξης
 το Πρωτάθλημα πρωταθλητριών ΣΤΟΚ
 το Κύπελλο ΣΤΟΚ
 την Ασπίδα ΣΤΟΚ
 το Παγκύπριο Πρωτάθλημα Πρωταθλητριών Ακαδημιών

Με τον όρο «αγροτικό ποδόσφαιρο» στο κυπριακό ποδόσφαιρο ονομάζονται οι διοργανώσεις που διεξάγονται από τις έντεκα τοπικές ομοσπονδίες οι οποίες είναι μέλη της ΣΤΟΚ. Κάθε τοπική ομοσπονδία διεξάγει δικά της πρωταθλήματα (από 1 έως 3 επίπεδα). Οι πρώτες ομάδες κάθε πρωταθλήματος συμμετέχουν στο πρωτάθλημα ένταξης ΣΤΟΚ το οποίο διεξάγεται μετά τη λήξη των πρωταθλημάτων αυτών με το σύστημα νοκ-άουτ. Οι τέσσερις νικητές των αγώνων ένταξης της ΣΤΟΚ προβιβάζονται στην Επίλεκτη κατηγορία ΣΤΟΚ και οι υπόλοιπες συμμετέχουν στα πρωταθλήματα των τοπικών ομοσπονδιών από τις οποίες προέρχονται.

Η Επίλεκτη κατηγορία ΣΤΟΚ αντικατέστησε το 2015 την Δ΄ κατηγορία ποδοσφαίρου ανδρών Κύπρου, η οποία διοργανωνόταν από την Κυπριακή Ομοσπονδία Ποδοσφαίρου (ΚΟΠ).

Η Επίλεκτη κατηγορία ΣΤΟΚ αποτελεί το 4ο επίπεδο στο Σύστημα ποδοσφαιρικών πρωταθλημάτων Κύπρου. Αποτελεί ένα ενιαίο πρωτάθλημα 14 ομάδων, με τις 3 πρώτες να προβιβάζονται στην Γ΄ κατηγορία ποδοσφαίρου ανδρών Κύπρου και ταυτόχρονα να εντάσσονται στις τάξεις της ΚΟΠ. Οι 3 ή 4 τελευταίες ομάδες υποβιβάζονται στις τοπικές ομοσπονδίες από τις οποίες προέρχονταν πριν την ένταξης τους στην Επίλεκτη κατηγορία ή πριν την ένταξη τους στη Δ΄ κατηγορία.

Επιπλέον, η ΣΤΟΚ, κάθε χρόνο, μετά τη λήξη των πρωταθλημάτων των τοπικών ομοσπονδιών διοργανώνει το Πρωτάθλημα πρωταθλητριών ΣΤΟΚ (με το σύστημα νοκ-άουτ) στο οποίο συμμετέχουν οι πρωταθλήτριες ομάδες κάθε τοπικής ομοσπονδίας και το Κύπελλο ΣΤΟΚ (με το σύστημα νοκ-άουτ) στο οποίο συμμετέχουν οι κυπελλούχες ομάδες ή οι φιναλίστ κυπέλλου κάθε τοπικής ομοσπονδίας. Οι νικήτριες ομάδες δεν αποκομίζουν κάποιο όφελος.

 Ιστορία 
Η ΣΤΟΚ ιδρύθηκε το 1977. Οι διάφορες τοπικές ομοσπονδίες στην Κύπρο προϋπήρχαν της ΣΤΟΚ. Η ίδρυση της προέκυψε από την ανάγκη ύπαρξης μιας ενιαίας ομοσπονδίας αγροτικού ποδοσφαίρου σε παγκύπρια βάση. Το 1972 με πρωτοβουλία των δύο τοπικών ομοσπονδιών των επαρχιών Λευκωσίας, ΠΟΕΛ και ΕΠΟΠΛ, συγκλήθηκε παγκύπρια σύσκεψη όλων των οργανωμένων ομοσπονδιών του αγροτικού ποδοσφαίρου της τότε εποχής. Στη σύσκεψη αποφασίστηκε να προωθηθούν οι διαδικασίες οργάνωσης της ομοσπονδίας και εξελέγη προσωρινό διοικητικό συμβούλιο. Επιπλέον, αποφασίστηκε η ονομασία της ομοσπονδίας ως Συνομοσπονδία Τοπικών Ομοσπονδιών Κύπρου (ΣΤΟΚ).

Ωστόσο, η δημιουργία της ομοσπονδίας δεν κατέστει δυνατή λόγω της τουρκικής εισβολής το 1974. Δεκάδες σωματεία των επαρχιών Λευκωσίας, Κερύνειας, Αμμοχώστου και Λάρνακας είτε διαλύθηκαν είτε επαναλειτούργησαν με τεράστιες δυσκολίες στην υπόλοιπη Κύπρο.

Το 1977 ο Κυπριακός Οργανισμός Αθλητισμού (ΚΟΑ) απεύθυνε πρόσκληση προς όλες τις τοπικές ομοσπονδίες με στόχο να επανεξεταστεί η δημιουργία της ΣΤΟΚ. Στις 4 Απριλίου 1977 υπογράφηκαν τα έγγραφα της ιδρυτικής πράξης και εξελέγη το πρώτο διοικητικό συμβούλιο.

Σημαντικό στοιχείο αποτελεί το γεγονός ότι, παρόλο που η ΣΤΟΚ είναι ο επίσημος φορέας του αγροτικού ποδοσφαίρου στην Κύπρο, οι τοπικές ομοσπονδίες μέλη της ΣΤΟΚ διατηρούν την αυτοτέλεια τους και διεξάγουν δικά τους πρωταθλήματα και κύπελλα, έχοντας και δικούς τους εσωτερικούς κανονισμούς.

Το 2011 η ΣΤΟΚ εντάχθηκε στις τάξεις της Κυπριακής Ομοσπονδίας Ποδοσφαίρου.

 Οργάνωση και λειτουργία ΣΤΟΚ 
Η ΣΤΟΚ έχει Διοικητικό Συμβούλιο και 3 επιτροπές. Η Δικαστική Επιτροπή εκδικάζει υποθέσεις ως πρωτοβάθμιο δικαστήριο είτε ως δευτεροβάθμιο δικαστήριο. Η Ανώτατη Δικαστική Επιτροπή του αγροτικού ποδοσφαίρου εκδικάζει αθλητικές διαφορές και δίνει γνωματεύσεις. Η Επιτροπή Διαιτησίας ορίζει του διαιτητές στις διοργανώσεις της ΣΤΟΚ.

Η ΣΤΟΚ συντηρείται και λειτουργεί αποκλειστικά από την ετήσια χορηγία του ΚΟΑ. Τα γραφεία της ΣΤΟΚ βρίσκονται στο Ολυμπιακό Μέγαρο στη Λευκωσία.

 Μέλη 
Οι ομοσπονδίες μέλη της ΣΤΟΚ είναι οι ακόλουθες:
+ Ομοσπονδίες μέλη ΣΤΟΚ Ονομασία Συντομογραφία Έτος ίδρυσηςΑθλητική Ομοσπονδία Κέντρων Νεότητας ΛεμεσούΑΟΚΝΕΛ1977Αθλητική Ποδοσφαιρική Ομοσπονδία Εθνικοφρόνων Σωματείων Προαστίων ΛευκωσίαςΑΠΟΕΣΠ1963Επαρχιακή Ποδοσφαιρική Ένωση ΛάρνακαςΕΠΕΛ1963Επαρχιακή Ποδοσφαιρική Ομοσπονδία ΛεμεσούΕΠΟΛ1956Εθνική Ποδοσφαιρική Ομοσπονδία Περιφέρειας ΛευκωσίαςΕΠΟΠΛ1960Ομοσπονδία Ποδοσφαίρου Νεολαίας ΣΕΚ ΛάρνακαςΟΠΝ ΣΕΚ1975Ποδοσφαιρική Αθλητική Αγροτική Ομοσπονδία ΚύπρουΠΑΑΟΚ1951Πανσόλειος Αθλητική ΟμοσπονδίαΠΑΟ1969Ποδοσφαιρική Ομοσπονδία Αμμοχώστου-ΛάρνακαςΠΟΑΛ1980Ποδοσφαιρική Ομοσπονδία Αγροτικών Σωματείων ΠάφουΠΟΑΣΠ1971 Ποδοσφαιρική Ομοσπονδία Επαρχίας ΛευκωσίαςΠΟΕΛ1958

Άλλες σημαντικές ποδοσφαιρικές ομοσπονδίες πού έχουν διαλυθεί ή ομοσπονδίες που δεν είναι μέλη τη ΣΤΟΚ είναι οι: ΠΟΕΠΑΌμιλος εταιρειών Φωτιάδη (1975-2015), ΕΑΠΟΈνωση Νέων Παραλιμνίου - Ιστορία (1962), ΕΠΟΕΚ.

 Παραπομπές 

 Δείτε ακόμη 
Ποδόσφαιρο στην Κύπρο
Σύστημα ποδοσφαιρικών πρωταθλημάτων Κύπρου

 Εξωτερικοί σύνδεσμοι 


 Η ΣΤΟΚ στην ιστοσελίδα του ΚΟΑ

ΣΤΟΚ

Κατηγορία:Συνομοσπονδία Τοπικών Ομοσπονδιών Κύπρου